《寄张宜》
宋代·刘敞

张君于福乐，先进野人也。曩者吾见之，大惊彼何者。

须眉交苍白，被服必儒雅。故善殷周间，不居王郑下。

诸士多及门，之子独在野。食有脱粟饭，出无款段马。

乡闾行虽高，时俗知亦寡。昨闻修庠序，造士系陶冶。

斯人宜聘起，可以专楚槚。养贤须勤渠，风教随用舍。

望君万里馀，谁谓我心写。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。